**LĪGUMS**

**par primārās veselības aprūpes pakalpojumu**

**sniegšanu un apmaksu**

Rīga, DOKUMENTA PARAKSTĪŠANAS DATUMS IR PĒDĒJĀ PIEVIENOTĀ

DROŠA ELEKTRONISKĀ PARAKSTA UN TĀ LAIKA ZĪMOGA DATUMS

**Nacionālais veselības dienests** (turpmāk – DIENESTS), kuru saskaņā ar Līgumpartneru departamenta reglamentu pārstāv \_\_\_\_\_\_\_\_\_\_\_\_\_\_\_\_\_, no vienas puses un

**\_\_\_\_\_\_\_\_\_\_\_** (turpmāk – IZPILDĪTĀJS), kuru pārstāv \_\_\_\_\_\_\_\_\_\_\_\_, no otras puses,

katrs atsevišķi - Līdzējs, abi kopā - Līdzēji, noslēdz šo līgumu (turpmāk – Līgums) par sekojošo:

**1. LĪGUMA PRIEKŠMETS**

* 1. IZPILDĪTĀJS apņemas Līguma darbības laikā sniegt tos primārās veselības aprūpes pakalpojumus, kas ir noteikti normatīvajos aktos Līguma noslēgšanas dienā kā valsts nodrošināta primārā veselības aprūpe. IZPILDĪTĀJS sniedz no valsts budžeta apmaksātus ģimenes ārsta prakses pakalpojumus personām, kurām saskaņā ar normatīvajos aktos un starptautiskajos līgumos noteikto ir tiesības tos saņemt. Gadījumā, ja tiek veiktas izmaiņas normatīvajos aktos, kas nosaka ģimenes ārsta sniegto pakalpojumu apjomu, Līdzēji vienojas par minēto pakalpojumu sniegšanas un apmaksas kārtību.

1.2. DIENESTS apņemas veikt samaksu par Līguma ietvaros sniegtajiem pakalpojumiem saskaņā ar normatīvajiem aktiem un Līguma 1.pielikumā noteiktajiem primārās veselības aprūpes pakalpojumu apmaksas noteikumiem, kā arī ievērojot Līguma 2.pielikumā noteikto norēķinu kārtību.

1.3. IZPILDĪTĀJS Līguma ietvaros saņemto finansējumu izlieto vienīgi atbilstoši tam noteiktajam mērķim un kārtībai.

**2. LĪGUMA IZPILDES KĀRTĪBA**

2.1. DIENESTS katru gadu atbilstoši normatīvajiem aktiem aprēķina IZPILDĪTĀJAM plānoto finansējuma apjomu primārās veselības aprūpes pakalpojumu apmaksai, tajā skaitā norādot plānoto maksājuma apmēru par primārās veselības aprūpes māsas vai ārsta palīga pakalpojumu nodrošināšanu. Papildus DIENESTS katru gadu atbilstoši normatīvajiem aktiem aprēķina un informē IZPILDĪTĀJU par:

2.1.1. līdzekļiem, kas tiks izmantoti laboratorisko pakalpojumu apmaksai ar IZPILDITĀJA izsniegtu nosūtījumu;

2.1.2. līdzekļiem, kas tiks izmantoti kompensējamo zāļu un medicīnisko ierīču apmaksai ar IZPILDĪTĀJA izsniegtu recepti.

2.2. DIENESTS 30 darba dienu laikā pēc likuma par valsts budžetu kārtējam gadam izsludināšanas informāciju par finansējumu, kas aprēķināts saskaņā ar Līguma 2.1.punktu, (turpmāk – finanšu paziņojums) IZPILDĪTĀJAM nosūta elektroniski noformēta dokumenta veidā parakstītu ar drošu elektronisko parakstu uz Līguma 9.2.punktā norādīto IZPILDĪTĀJA elektroniskā pasta adresi.

2.3. Finanšu paziņojuma saņemšanas diena tiek noteikta atbilstoši Paziņošanas likumam – otrā darba diena pēc tā nosūtīšanas IZPILDĪTĀJAM pa elektronisko pastu. Katrs finanšu paziņojums attiecas uz tajā norādīto periodu un ir spēkā, kamēr nākamajam periodam nav saņemts jauns finanšu paziņojums. Finanšu paziņojums ir Līguma neatņemama sastāvdaļa.

2.4. IZPILDĪTĀJS, sniedzot personai veselības aprūpes pakalpojumus šī Līguma ietvaros:

2.4.1. nodrošina personu slimību profilaksi, izmeklēšanu un ārstēšanu atbilstoši saslimšanai un normatīvajiem aktiem;

2.4.2. nodrošina vienlīdzīgu attieksmi pakalpojumu pieejamībā un pakalpojumu sniegšanā visām personām, atšķirīgu attieksmi pieļaujot vienīgi medicīnisku indikāciju dēļ un, ņemot vērā, ka veselības apdrošināšanas polise nerada personai tiesības saņemt saskaņā ar šo Līgumu sniegtos veselības aprūpes pakalpojumus ārpus rindas vai atsevišķas rindas kārtībā;

2.4.3. medicīnisko indikāciju gadījumā nosūta personu pie attiecīgā speciālista vai uz citu ārstniecības iestādi, kurai ir spēkā esošs līgums ar DIENESTU, izskaidrojot, kuri no personai nepieciešamajiem veselības aprūpes pakalpojumiem ietilpst no valsts budžeta līdzekļiem apmaksājamo veselības aprūpes pakalpojumu apjomā;

2.4.4. medicīnisko indikāciju gadījumā un saskaņā ar normatīvajiem aktiem izraksta personai kompensējamās zāles un medicīniskās ierīces DIENESTA noteiktajā finansējuma apjomā, sekojot līdzi tā izpildei un nepieciešamības gadījumā izskaidrojot personai kompensējamo zāļu un medicīnas ierīču izrakstīšanas un saņemšanas kārtību;

2.4.5. ievēro personas stacionārās ārstniecības iestādes izvēli gadījumos, ja personai ir nepieciešams nosūtījums stacionārai ārstēšanai un diagnoze atbilst izvēlētās ārstniecības iestādes darba profilam;

2.4.6. informē  valsts organizētā vēža skrīninga mērķa grupas vecumā ietilpstošas personas par valsts organizētā vēža skrīninga norises kārtību un ambulatorā apmeklējuma laikā pēc personas pieprasījuma informē par DIENESTA izsūtītās uzaicinājuma vēstules veselības aprūpes pakalpojumu apmaksas norēķinu sistēmā „Vadības informācijas sistēma” (turpmāk – Vadības informācijas sistēma) redzamo vēstules numuru un datumu;

2.4.7. pēc pieprasījuma sniedz informāciju personai par:

2.4.7.1. reģistrāciju ģimenes ārsta pacientu sarakstā, norādot pašreizējo reģistrācijas statusu un izskaidrojot iespēju reģistrēties pie ģimenes ārsta vai pārreģistrēties pie cita ģimenes ārsta;

2.4.7.2. kādu pakalpojumu un uz kāda pamata tiek iekasēts pacienta līdzmaksājums vai maksa par maksas pakalpojumu;

2.4.7.3. iespējām saņemt valsts apmaksātus veselības aprūpes pakalpojumus;

2.4.8. iekasē pacienta līdzmaksājumu normatīvajos aktos noteiktajos gadījumos un apmērā, ievērojot šādus papildu nosacījumus:

2.4.8.1. pirms pakalpojuma sniegšanas lūdz personu uzrādīt personu apliecinošu dokumentu un dokumentu, kas apliecina piederību personu kategorijai, kas ir atbrīvota no pacienta līdzmaksājuma, ja tāds ir;

2.4.8.2. pievieno ambulatorā pacienta medicīniskajai kartei attiecīgā personas statusu apliecinošā dokumenta kopiju vai izdara par šo dokumentu atzīmi ambulatorā pacienta medicīniskajā kartē, norādot dokumenta veidu, numuru, izdevēju, izdošanas datumu un derīguma termiņu, ja persona ir iekļauta Līguma 6.1.6.punktā norādītajā dokumentā;

2.4.9. pie ieejas IZPILDĪTĀJA telpās izvieto norādi ar IZPILDĪTĀJA ārstniecības iestādes nosaukumu un darba laiku;

2.4.10. IZPILDĪTĀJA telpās publiski pieejamā vietā izvieto šādu skaidri salasāmu, aktuālu un pilnīgu informāciju:

2.4.10.1. IZPILDĪTĀJA ārstniecības iestādes darba režīms – informācija par prakses darba laiku, ārstniecības personas pieņemšanas laiku, tajā skaitā par pieņemšanas laiku akūtiem pacientiem (akūtā stunda), prakses kontakttālruni, par ģimenes ārsta aizvietošanas kārtību tā prombūtnes laikā, norādot aizvietotāja ārsta vārdu, uzvārdu, pieņemšanas laiku, vietu un tālruni, kā arī informācija par pieņemšanu ģimenes ārsta darbības pamatteritorijā izveidotajā citā pieņemšanas vietā, norādot pieņemšanas vietu (adresi), laiku un termiņu, ja ģimenes ārsts nodrošina šādas pieņemšanas;

2.4.10.2. IZPILDĪTĀJA primārās aprūpes ārsta darbības pamatteritorija;

2.4.10.3. DIENESTA apmaksājamo veselības aprūpes pakalpojumu saraksts, kurus sniedz IZPILDĪTĀJS, atbilstoši Līguma 6.1.5.punktā norādītajam sarakstam (IZPILDĪTĀJS norāda tikai tos pakalpojumus, kurus tas veic);

2.4.10.4. par personu kategorijām, kuras atbilstoši normatīvajiem aktiem ir atbrīvotas no pacienta līdzmaksājuma un līdzmaksājuma apmēru;

2.4.10.5. par dežūrārsta palīdzības saņemšanas iespējām, ja šādi pakalpojumi attiecīgajā teritorijā ir pieejami, un par tuvāko ārstniecības iestādi, kurā iespējams saņemt diennakts neatliekamo medicīnisko palīdzību, norādot tās adresi un tālruņa numuru;

2.4.10.6. par iespēju izsaukt neatliekamās medicīniskās palīdzības brigādi, zvanot pa tālruni „112” vai „113”;

2.4.10.7. par ģimenes ārstu konsultatīvo tālruni „66016001” un DIENESTA bezmaksas informatīvo tālruni „80001234”;

2.4.10.8. DIENESTA sagatavota informācija, kas attiecas uz primārās veselības aprūpes pakalpojumiem, ja tāda ir IZPILDĪTĀJA rīcībā;

2.4.10.9. anketas pacientu aptaujai par prakses darba kvalitātes novērtējumu un vietu, kur tās ievietot pēc aizpildīšanas;

2.4.11. nosūtot personu uz ambulatorajiem laboratoriskajiem izmeklējumiem, izmanto Līguma 6.1.14.punktā norādīto nosūtījuma veidlapu, kurā obligāti aizpilda šādus laukus:

2.4.11.1. nosūtījuma derīguma termiņš;

2.4.11.2. analīžu skaits;

2.4.11.3. prioritārais izmeklēšanas iemesls;

2.4.11.4. maksātājs (nosūtījuma veidlapas pielikumā);

2.4.12. nosūtot personu uz sekundārajiem ambulatorajiem pakalpojumiem, veidlapas Nr.027/u labajā augšējā stūrī norādīt šādas atzīmes:

2.4.12.1. personai, kura saņem neatliekamo medicīnisko palīdzību – „CITO!”;

2.4.12.2. grūtniecei – „Grūtniece”;

2.4.12.3.  SCORE risku procentos, ja pakalpojums nepieciešams sirds un asinsvadu slimību risku novērtēšanai;

2.4.13. izsniedz zarnu vēža skrīninga testa komplektus;

2.4.14. izraksta kompensējamās zāles un medicīniskās ierīces pēc indikācijām.

2.5. Ja IZPILDĪTĀJS veic dzemdes kakla vēža skrīninga izmeklējumus valsts organizētā vēža skrīninga ietvaros, IZPILDĪTĀJA pienākums ir:

2.5.1. pārbaudīt, vai personai ir no DIENESTA saņemta uzaicinājuma vēstule un skrīningtestēšanas karte, kas personai kalpo kā nosūtījums uz izmeklējumu, bet, ja personai uzaicinājuma vēstules nav, informēt personu par Vadības informācijas sistēmā redzamo uzaicinājuma vēstules datumu un numuru;

2.5.2. neiekasēt samaksu par dzemdes kakla vēža skrīninga izmeklējuma vai krūts vēža skrīninga izmeklējuma rezultātu paziņošanu vai izsniegšanu.

2.6. Gadījumā, ja ģimenes ārstu īslaicīgas prombūtnes laikā aizvieto ģimenes ārsts, par kuru nav iesniegts Līguma 6.1.4.punktā minētais apliecinājums un kuram nepieciešama piekļuve vienotās veselības nozares elektroniskās informācijas sistēmai, IZPILDĪTĀJS no Līguma 9.2.punktā norādītās elektroniskā pasta adreses uz Līguma 9.1.punktā norādīto elektroniskā pasta adresi nosūta DIENESTAM aizpildītu Līguma 6.1.18.punktā minēto dokumentu. Saņemto dokumentu DIENESTS pārsūta Veselības inspekcijai, pievienojot Līgumam tā kopiju. Papildus IZPILDĪTĀJS no Līguma 9.2.punktā norādītās elektroniskā pasta adreses uz Līguma 9.1.punktā norādīto elektroniskā pasta adresi nosūta DIENESTAM pieteikumu lietotāja tiesību izveidošanai vienotajā veselības nozares informācijas sistēmā.

2.7. Līguma 4.pielikumā norādīto ārstniecības personu (māsas vai ārsta palīga), kuru pakalpojumi tiek apmaksāti no veselības aprūpes budžeta līdzekļiem, nodarbinātības pārtraukšanas vai maiņas gadījumā IZPILDĪTĀJS 14 (četrpadsmit) kalendāro dienu laikā rakstveidā paziņo par to DIENESTAM, norādot māsas vai ārsta palīga (feldšera) vārdu, uzvārdu, ārstniecības personas identifikatoru un datumu, no kura šī persona uzsāk vai pārtrauc sniegt valsts apmaksājamos veselības aprūpes pakalpojumus pie IZPILDĪTĀJA.

2.8. IZPILDĪTĀJAM nav tiesību pieņemt papildus maksājumus un pieprasīt no pacientiem vai trešajām personām (darba devēji, apdrošinātāji un tml.) samaksu par valsts garantētās medicīniskās palīdzības apjomā ietilpstošajiem veselības aprūpes pakalpojumiem, kas sniegti Līguma ietvaros, izņemot normatīvajos aktos noteikto pacienta līdzmaksājumu. Šis nosacījums nekādā veidā neierobežo IZPILDĪTĀJA tiesības sniegt veselības aprūpes pakalpojumus ārpus šī Līguma tvēruma, nosakot par to atlīdzību pēc saviem ieskatiem, kā arī brīvi regulējot norēķinu kārtību.

**3. PAKALPOJUMU SAŅĒMĒJI**

3.1. IZPILDĪTĀJS šī Līguma ietvaros sniedz veselības aprūpes pakalpojumus:

3.1.1. visus Līgumā paredzētos pakalpojumus:

3.1.1.1. personām, kurām saskaņā ar Veselības aprūpes finansēšanas likumā noteikto ir tiesības uz valsts apmaksātu veselības aprūpes pakalpojumu saņemšanu;

3.1.1.2. Krievijas Federācijas militārajiem pensionāriem, kuri ir reģistrēti veselības aprūpes pakalpojumu saņēmēju datubāzē;

3.1.1.3. personām, kas uzrāda DIENESTA lēmumu, ar kuru ir konstatētas personas tiesības saņemt valsts apmaksātos veselības aprūpes pakalpojumus Latvijā;

3.1.2. Eiropas Savienības dalībvalstu, Eiropas Ekonomikas zonas valstu un Šveices Konfederācijas pilsoņiem – Līguma 6.1.9.punktā norādītajā dokumentā noteiktajā kārtībā un apjomā;

3.1.3. ārzemniekiem, kuri aizturēti Imi­grācijas likumā noteiktajā kārtībā – neatliekamo palīdzību, dzemdību palīdzību un Epidemioloģiskās drošības likumā noteiktos pakalpojumus, kā arī tuberkulozes ārstēšanai nepieciešamos medikamentus, kurus apmaksā no veselības aprūpei paredzētajiem valsts budžeta līdzekļiem;

3.1.4. Valsts policijas īslaicīgās aizturēšanas vietās ievietotajām personām – neatliekamo medicīnisko palīdzību un Epidemioloģiskās drošības likumā noteiktos pakalpojumus, kurus apmaksā no veselības aprūpei paredzētajiem valsts budžeta līdzekļiem;

3.1.5. Ukrainas pilsoņiem – neatliekamo medicīnisko palīdzību;

3.1.6. Latvijas pilsoņu un Latvijas nepilsoņu laulātajiem, kuriem ir termiņuzturēšanās atļauja Latvijā – grūtnieču aprūpi un dzemdību palīdzību.

3.2. No normatīvajiem aktiem un starptautiskajiem līgumiem izrietošās personas tiesības uz valsts apmaksātu veselības aprūpes pakalpojumu apliecina attiecīgie personas uzrādītie dokumenti. Pirms veselības aprūpes pakalpojuma sniegšanas IZPILDĪTĀJS Līguma 3.1.1.1. un 3.1.1.2.punktā minētajai personai pārbauda personas reģistrāciju veselības aprūpes pakalpojumu saņēmēju datubāzē. Gadījumā, ja ir neskaidrības attiecībā uz personas tiesībām saņemt valsts apmaksātos veselības aprūpes pakalpojumus, IZPILDĪTĀJAM ir pienākums sazināties ar DIENESTU, zvanot uz Līguma 9.1.punktā minēto teritoriālās nodaļas tālruni.

3.3. Pirms pakalpojuma sniegšanas Līguma 3.1.6.punktā minētajai personai IZPILDĪTĀJS papildu personu apliecinošam dokumentam lūdz uzrādīt termiņuzturēšanās atļauju, laulību ar Latvijas pilsoni vai Latvijas nepilsoni apliecinošu dokumentu (piemēram, laulības apliecība) un grūtniecību apliecinošu dokumentu (piemēram, mātes pase). Gadījumos, ja laulību apliecinošs dokuments ir izsniegts ārvalstī, tad pirms pakalpojuma sniegšanas Līguma 3.1.6.punktā minētajai personai, IZPILDĪTĀJS pieprasa uzrādīt dokumenta tulkojumu latviešu valodā, bet, ja iesniegtajos dokumentos nav minēta laulātā pilsonība, pieprasa uzrādīt laulātā pases kopiju. Minēto dokumentu, izņemot personu apliecinošo dokumentu, kopijas IZPILDĪTĀJS pievieno medicīniskajai dokumentācijai vai medicīniskajā dokumentācijā norāda attiecīgā dokumenta numuru, izdevēju un izdošanas datumu.

3.4. IZPILDĪTĀJS prioritāri sniedz veselības aprūpes pakalpojumus bērniem un grūtniecēm.

**4. INFORMĀCIJAS APMAIŅA STARP LĪDZĒJIEM**

4.1. DIENESTA pienākums ir:

4.1.1. nosūtīt IZPILDĪTĀJAM paredzēto elektronisko informāciju uz IZPILDĪTĀJA elektroniskā pasta adresi;

4.1.2. reizi mēnesī līdz 30.datumam ievietot DIENESTA mājas lapā informāciju par primārās veselības aprūpes pakalpojumu sniedzēju laboratorisko pakalpojumu apmaksai paredzētā līdzekļu apjoma izlietojumu iepriekšējā mēnesī;

4.1.3. reizi mēnesī līdz 30.datumam (izņemot par kārtējā gada decembri, kad informāciju ievieto ne vēlāk kā nākamā gada 20.februārī) ievietot DIENESTA mājas lapā informāciju par kompensējamo zāļu izrakstīšanai noteiktā finansējuma apjoma izpildi iepriekšējā mēnesī;

4.1.4. reizi ceturksnī sagatavot informāciju par kompensējamo zāļu un medicīnisko ierīču izrakstīšanas apjomu *euro* uz vienu pacientu sadalījumā pa diagnozēm, ja ārsta izrakstīto zāļu apjoms *euro* vienam pacientam ar noteiktu diagnozi pārsniedz vidējo rādītāju attiecīgajā diagnozē vairāk nekā par 30 %, un nosūtīt uz IZPILDĪTĀJA elektroniskā pasta adresi.

4.2. IZPILDĪTĀJA pienākums ir:

4.2.1. ne vēlāk kā vienu mēnesi iepriekš informēt DIENESTU par neiespējamību veikt Līgumā paredzētos pakalpojumus vai to daļu, izņemot gadījumus, kurus IZPILDĪTĀJS neparedzēja un nevarēja iepriekš paredzēt un novērst;

4.2.2. 14 (četrpadsmit) kalendāro dienu laikā rakstveidā paziņot DIENESTAM par IZPILDĪTĀJA juridiskā statusa, rekvizītu – juridiskās adreses, atrašanās vietas, banku kontu, amatpersonu vai Līguma 4.pielikumā norādītās informācijas maiņu.

4.3. Informācijas apmaiņas kārtība starp Līdzējiem, izmantojot Vadības informācijas sistēmu, ir noteikta Līguma 3.pielikumā.

4.4. Sākot ar 2024.gadu līgums par primārās veselības aprūpes pakalpojumu sniegšanu un apmaksu, tā grozījumi vai papildinājumi pie līguma tiek parakstīti elektroniski ar drošu elektronisko parakstu, kas satur laika zīmogu. IZPILDĪTĀJS līdz 2023.gada 15.decembrim informē DIENSTU par vietni, kur saņems DIENESTA nosūtītos Līguma dokumentus.

**5. LĪGUMA SPĒKĀ ESAMĪBA, GROZĪŠANAS UN IZBEIGŠANAS KĀRTĪBA**

5.1. Pēc Līguma parakstīšanas tas stājas spēkā 2022.gada 1. jūlijā, ir spēkā līdz Līdzēju saistību pilnīgai izpildei vai izbeigšanai pirms termiņa un attiecas uz laika periodu no 2022.gada 1. jūlija līdz 2023.gada 31.decembrim. Ja DIENESTS nepaziņo par līgumattiecību neturpināšanu vismaz 3 (trīs) mēnešus pirms līguma termiņa beigām, IZPILDĪTĀJAM ir pamats uzskatīt, ka tiks piedāvāts jauns līgums.

5.2. Līgums var tikt grozīts, papildināts vai izbeigts pirms termiņa, Līdzējiem rakstveidā par to vienojoties.

5.3. Līdzējs var vienpusēji izbeigt Līgumu pirms termiņa, rakstveidā brīdinot par to otru Līdzēju ne mazāk kā 3 (trīs) mēnešus iepriekš.

5.4. DIENESTS var vienpusēji izbeigt Līgumu pirms termiņa šādos gadījumos:

5.4.1. ja IZPILDĪTĀJS ilgāk par mēnesi no piedāvājuma izteikšanas dienas pēc tam, kad līguma vai līguma grozījumu projekts saskaņots ar Latvijas Ģimenes ārstu asociāciju, neparaksta DIENESTA piedāvātos Līguma grozījumus vai jaunu līgumu par veselības aprūpes pakalpojumu sniegšanu un apmaksu;

5.4.2. veselības aprūpes pakalpojumu sniedzējs bez attaisnojoša iemesla būtiski pārkāpj veselības aprūpes jomu regulējošo normatīvo aktu prasības;

5.4.3. pret IZPILDĪTĀJU ir uzsākts vai pabeigts maksātnespējas process, vai ir uzsākts veselības aprūpes pakalpojumu sniedzēja likvidācijas process, vai ir apturēta veselības aprūpes pakalpojumu sniedzēja saimnieciskā darbība;

5.4.4. IZPILDĪTĀJS nav reģistrēts ārstniecības iestāžu datubāzē;

5.4.5. IZPILDĪTĀJS neatbilst obligātajām prasībām, kas ārstniecības iestādēm un to struktūrvienībām noteiktas normatīvajos aktos vai ārstniecības personai zudušas vai ierobežotas tiesības sniegt veselības aprūpes pakalpojumus un ārstniecības iestāde nenodrošina pilnvērtīgu aizvietošanu;

5.4.6. IZPILDĪTĀJAM nav pakalpojumu sniegšanai nepieciešamais ārstniecības personāls (minētais punkts netiek piemērots gadījumā, ja IZPILDĪTĀJS termiņā līdz 6 mēnešiem praksē nevar nodrošināt māsas pakalpojumus);

5.4.7. ja starp Līdzējiem nav noslēgts, ir zaudējis spēku vai netiek izpildīts līgums par vienotās veselības nozares elektroniskās informācijas sistēmas izmantošanu;

5.4.8. IZLPILDĪTĀJS sistemātiski nenodrošina pilnīgu, precīzu un savlaicīgu informācijas apmaiņu ar Vadības informācijas sistēmu;

5.4.9. ja saņemts kompetentas ārstniecības iestādes atzinums, ka ārstniecības persona valsts apmaksātos veselības aprūpes pakalpojumus sniedz, esot alkohola vai citu apreibinošu vielu ietekmē vai ir atteikusies veikt medicīnisko pārbaudi, uz kuru to ir nosūtījusi persona, kurai atbilstoši normatīvajiem aktiem, kas nosaka alkohola, narkotisko, psihotropo vai toksisko vielu ietekmes pārbaudes kārtību, ir tiesības nosūtīt personu uz medicīnisko pārbaudi apreibinošu vielu ietekmes konstatēšanai;

5.4.10. pēdējo triju gadu laikā IZPILDĪTĀJAM konstatēti šādi pārkāpumi, par ko pieņemti un spēkā stājušies trīs DIENESTA (līdz 2018.gada 31.augustam Veselības inspekcijas) lēmumi (izņemot lēmumus vai to daļas, kuros IZPILDĪTĀJAM izteikts brīdinājums), par to, ka IZPILDĪTĀJS:

5.4.10.1. prettiesiski vai nepamatoti iekasēja samaksu no pacienta;

5.4.10.2. nepamatoti izrakstīja kompensējamās zāles vai medicīniskās ierīces;

5.4.10.3. par attiecīgo veselības aprūpes pakalpojumu nav aizpildījis medicīnisko un uzskaites dokumentāciju vai to ir aizpildījis nepilnīgi;

5.4.10.4. divu nedēļu laikā neuzrādīja DIENESTA (līdz 2018.gada 31.augustam Veselības inspekcijas) pieprasīto dokumentāciju;

5.4.10.5. nav sniedzis veselības aprūpes pakalpojumus vai tos sniedzis, neievērojot normatīvo aktu prasības;

5.4.10.6. Vadības informācijas sistēmā vai medicīniskajā un uzskaites dokumentācijā ir norādījis faktiskai situācijai neatbilstošus veselības aprūpes pakalpojumus (skaitu) vai veselības aprūpes pakalpojumus, kas faktiski nav sniegti vai sniegti kā veselības aprūpes maksas pakalpojumi;

5.4.11. no Veselības inspekcijas saņemta informācija (lēmums/atzinums) par būtiskiem veselības aprūpes kvalitātes pārkāpumiem, kas saistīti ar kaitējuma nodarīšanu pacienta dzīvībai vai veselībai.

5.5. Izbeidzot Līgumu pirms termiņa, DIENESTS neuzņemas saistības, kas pārsniedz Līguma nosacījumus attiecīgajam Līguma spēkā esamības periodam.

**6. LĪGUMA IZPILDĒ LIETOJAMIE DOKUMENTI**

6.1. IZPILDĪTĀJAM Līguma izpildē, tajā skaitā – dokumentu, pārskatu sastādīšanā un nosūtīšanā, jāievēro šāda DIENESTA sagatavota informācija, kas ir pieejama DIENESTA mājas lapā [www.vmnvd.gov.lv](http://www.vmnvd.gov.lv) sadaļā „Līgumpartneriem”→ „Līgumu paraugi” → „Primārās veselības aprūpes pakalpojumu līguma paraugs”:

6.1.1. Uzskaites dokumentu aizpildīšanai nepieciešamie klasifikatori;

6.1.2. Datu bāzes lauku formāti, failu struktūra un piemēri;

6.1.3. Ārstniecības iestāžu filiāļu kodu saraksts;

6.1.4. Ģimenes ārsta informatīvs paziņojums par prombūtni un aizvietošanu;

6.1.5. Ģimenes ārsta sniegto valsts apmaksājamo veselības aprūpes pakalpojumu saraksts;

6.1.6. No pacienta līdzmaksājuma atbrīvotās personas, kurām jālūdz uzrādīt attiecīgo personas statusu apliecinošos dokumentus;

6.1.7. Dežūrārstu darbības kārtība;

6.1.8.  [Par primārās veselības aprūpes pakalpojumu sniegšanas un apmaksas kārtību COVID-19 pandēmijas laikā](http://www.vmnvd.gov.lv/uploads/files/5fbbd2231870d.docx);

6.1.9. Veselības aprūpes pakalpojumu sniegšanas kārtība Eiropas Savienības dalībvalstu, Eiropas Ekonomikas zonas valstu un Šveices Konfederācijas pilsoņiem;

6.1.10. Eiropas Savienības dalībvalstu un Eiropas Ekonomikas zonas valstu saraksts;

6.1.11. Informācija par personas uzrādīto S veidlapu, E veidlapu, EVAK vai to aizvietojošo sertifikātu;

6.1.12. Valsts organizētā vēža skrīninga testēšanas karšu aizpildīšanas vadlīnijas;

6.1.13. Anketa pacientu aptaujai par prakses darba kvalitātes novērtējumu;

6.1.14. Nosūtījums uz ambulatorajiem laboratoriskajiem izmeklējumiem;

6.1.15. Pārskats par ES, EEZ dalībvalstu un Šveices iedzīvotājiem sniegtajiem veselības aprūpes pakalpojumiem;

6.1.16. Pieprasījums EVAK aizvietojošajam sertifikātam;

6.1.17. [Ģimenes ārstu gada darbības novērtējuma kārtība](http://www.vmnvd.gov.lv/uploads/files/5ad9f05081f6f.docx);

6.1.18. Informācija par ārstniecības personu un ārstniecības atbalsta personu nodarbinātību - ģimenes ārsta aizvietotāju.

6.2. Dienests ir tiesīgs grozīt Līguma 6.1.punktā minētos dokumentus vienpersoniski. Ja tiek grozīti Līguma 6.1.punktā norādītie dokumenti, DIENESTS savā mājas lapā dokumentu grozījumiem pievieno norādi par datumu, kad attiecīgie grozījumi veikti un stājušies spēkā. Informāciju par dokumentu grozījumiem DIENESTS savlaicīgi nosūta uz IZPILDĪTĀJA Līguma 9.2.punktā norādīto elektroniskā pasta adresi.

6.3.IZPILDĪTĀJAM Līguma izpildē jāievēro informācija, kas ievietota Dienesta mājas lapas sadaļā „Līgumpartneriem” -> “Līguma dokumenti”. DIENESTS šai informācijai pievieno norādi par tās spēkā stāšanos un piemērošanu, kā arī ir tiesīgs šo informāciju vienpersoniski grozīt. Informāciju par šajā punktā minētās informācijas ievietošanu Dienesta mājas lapas sadaļā „Līgumpartneriem” -> “Līguma dokumenti” DIENESTS nosūta uz IZPILDĪTĀJA Līguma 9.2.punktā norādīto elektroniskā pasta adresi. Minētās informācijas grozījumi stājas spēkā divas nedēļas vai neatliekamos gadījumos nākošajā darba dienā pēc tam, kad tie publicēti Dienesta mājas lapā un par to šajā punktā noteiktajā kārtībā paziņots IZPILDĪTĀJAM, izņemot gadījumu, ja grozījumi veikti, lai novērstu tehnisku kļūdu.

6.4. IZPILDĪTĀJS noteiktajos termiņos atbilstoši Līguma noteikumiem aizpilda un iesniedz DIENESTĀ šādus pārskatus, kuru veidlapas ir pieejamas DIENESTA mājas lapas [www.vmnvd.gov.lv](http://www.vmnvd.gov.lv) sadaļā „Līgumpartneriem”→ „Līgumu paraugi” → „Primārās veselības aprūpes pakalpojumu līguma paraugs”:

6.4.1. **pārskatu par nodarbināto un slodžu skaitu ārstniecības iestādē** – vienu reizi gadā līdz 15.februārim par iepriekšējo gadu, nosūtot pārskatu no Līguma 9.2.punktā minētās elektroniskā pasta adreses uz Līguma 9.1.punktā norādīto elektroniskā pasta adresi;

6.4.2. **pārskatu par budžeta līdzekļu izlietojumu ārsta praksē** , ja IZPILDĪTĀJS kārto grāmatvedību vienkāršā ieraksta sistēmā, – vienu reizi gadā līdz 15.februārim par iepriekšējo gadu vai **pārskatu par budžeta līdzekļu izlietojumu ārstniecības iestādē**– vienu reizi gadā līdz 15.februārim, nosūtot pārskatu no Līguma 9.2.punktā minētās elektroniskā pasta adreses uz Līguma 9.1.punktā norādīto elektroniskā pasta adresi;

6.4.3. **Līguma 6.1.15.punktā norādīto** **pārskatu** – vienu reizi mēnesī līdz 10.datumam par iepriekšējo mēnesi, nosūtot to uz elektroniskā pasta adresi [nvd@vmnvd.gov.lv](mailto:nvd@vmnvd.gov.lv).

**7. CITI NOTEIKUMI**

7.1. Līdzēji apņemas ar Līguma izpildi saistītos strīdus risināt sarunu ceļā. Strīdus, kuros nav panākta vienošanās, Līdzēji risina tiesā.

7.2. Līdzēji tiek atbrīvoti no atbildības pilnībā vai daļēji par Līguma saistību neizpildi, ja to izraisījuši nepārvaramas varas apstākļi, kas radušies pēc Līguma noslēgšanas un kurus nav bijis iespējams paredzēt, izvairīties vai novērst, ievērojot vislielāko rūpību.

7.3. Līgums atbilst Eiropas Komisijas 2011.gada 20.decembra lēmumam 2012/21/ES „Par līguma par Eiropas Savienības darbību 106.panta 2.punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi.

7.4. DIENESTS apņemas pieprasīt finansējumu no līdzekļiem neparedzētiem gadījumiem ģimenes ārstu aizvietošanai 2021.gadam 100% apmērā no ģimenes ārsta viena mēneša kapitācijas naudas apjoma. DIENESTS veic samaksu IZPILDĪTĀJAM par ģimenes ārsta aizvietošanu (slimības un atvaļinājuma gadījumā) pēc tam, kad DIENESTAM piešķirts attiecīgs finansējums. 2022.gadā un 2023.gadā piešķirto līdzekļu veselības aprūpes pakalpojumu sniegšanai ietvaros DIENESTS nodrošina finansējumu ģimenes ārstu aizvietošanai 50% no ģimenes ārsta viena mēneša kapitācijas naudas apjoma. DIENESTS garantē sagatavot valsts budžeta prioritārā pasākuma pieprasījumu 2022.,  2023. un turpmākajos gados līdz 100% apmērā no ģimenes ārsta viena mēneša kapitācijas naudas apjoma. Ja IZPILDĪTĀJAM no 2022.gada netiek nodrošināts finansējums ģimenes ārsta aizvietošanai (slimības un atvaļinājuma gadījumā) 100% apmērā no ģimenes ārsta viena mēneša kapitācijas naudas apjoma (atbilstoši aizvietošanas periodam), IZPILDĪTĀJS nodrošina aizvietošanu, sniedzot pacientiem primārās veselības aprūpes pakalpojumus tikai akūtu saslimšanu gadījumā.

7.5. Visi Līguma 8.punktā norādītie pielikumi, Līguma 2.2.punktā norādītais finanšu paziņojums un Līguma 6.1.punktā uzskaitītie dokumenti ir Līguma neatņemama sastāvdaļa.

7.6. Līgums sagatavots uz 8 (astoņām) lapām (neskaitot pielikumus) un parakstīts ar drošu elektronisko parakstu, kas satur laika zīmogu.

**8. LĪGUMA PIELIKUMI**

8.1. Līguma *1.pielikums* - Primārās veselības aprūpes pakalpojumu apmaksas noteikumi;

8.2. Līguma *2.pielikums* - Norēķinu kārtība;

8.3. Līguma *3.pielikums* - Informācijas apmaiņas kārtība;

8.4. Līguma *4.pielikums* - Ārstniecības iestādes darba laiks un Nacionālā veselības dienesta mājas lapā publiskojamā prakses informācija;

8.5. Līguma *5.pielikums* - Līguma uzraudzība un atbildība par līguma izpildi;

8.6. Līguma *6.pielikums –* Covid-19 vakcinācijas organizācijas un apmaksas kārtība;

8.7. Līguma *7.pielikums* - Atskaite par iedzīvotāju aicināšanu uz Covid-19 vakcināciju;

*(Līguma 6.un 7. pielikums attiecas uz pakalpojumu sniedzējiem, kuri sniedz Covid-19 vakcinācijas pakalpojumus)*

8.8. Līguma *8.pielikums* – **Covid - 19 pacientu uzraudzības un ārsta-pacienta saziņas platformas organizācijas un apmaksas kārtība.**

*(Līguma 8.pielikums attiecas uz pakalpojumu sniedzējiem, kuri piedalās pilotprojektā “Covid-19 pacientu uzraudzības un ārsta - pacienta saziņas platforma”)*

**9. LĪDZĒJU REKVIZĪTI**

|  |  |
| --- | --- |
| 9.1. **DIENESTS** | 9.2. **IZPILDĪTĀJS** |
| adrese: \_\_\_\_\_\_\_\_\_\_\_\_\_\_\_\_\_\_ | juridiskā adrese: \_\_\_\_\_\_\_\_\_\_\_\_\_\_\_\_\_\_ |
| reģ. \_\_\_\_\_\_\_\_\_\_\_\_\_\_\_\_\_\_ | reģ. Nr. \_\_\_\_\_\_\_\_\_\_\_\_\_\_\_\_\_\_ |
| banka: \_\_\_\_\_\_\_\_\_\_\_\_\_\_\_\_\_\_ | banka: \_\_\_\_\_\_\_\_\_\_\_\_\_\_\_\_\_\_ |
| norēķinu konts: \_\_\_\_\_\_\_\_\_\_\_\_\_\_\_\_\_\_ | norēķinu konts: \_\_\_\_\_\_\_\_\_\_\_\_\_\_\_\_\_\_ |
| kods: \_\_\_\_\_\_\_\_\_\_\_\_\_\_\_\_\_\_ | kods: \_\_\_\_\_\_\_\_\_\_\_\_\_\_\_\_\_\_ |
| telefons: \_\_\_\_\_\_\_\_\_\_\_\_\_\_\_\_\_\_ | telefons: \_\_\_\_\_\_\_\_\_\_\_\_\_\_\_\_\_\_ |
| e-pasta adrese: \_\_\_\_\_\_\_\_\_\_\_\_\_\_\_\_\_\_ | e-pasta adrese: \_\_\_\_\_\_\_\_\_\_\_\_\_\_\_\_\_\_ |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU